Inflasie, looneise hoër – praag.co.za
Inflasie, looneise hoër
Die adjunk-president van die Reserwebank, Daniel Mminele, sê inflasieverwagtings in Suid-Afrika is ongemaklik naby aan die boonste vlak van die bank se teikenband.
Hy het by die Phalaborwase Kamer van koophandel in Limpopo gesê salarisse en die wisselkoers hou moontlike gevare vir inflasie in.
Die bank se inflasieteiken is tussen drie en ses persent. Syfers verlede maand het getoon dat hooflyn-verbruikersinflasie in September op 'n jaargrondslag tot ses persent verlangsaam het.
Dit was 4,6% in Augustus. Die swakker Rand, wat vanjaar met sowat 20 persent teen die dollar gedaal het, het aansienlike druk op pryse geplaas, terwyl 'n groot aantal salarisverhogings bo die inflasiekoers, veral in die mynbedryf, die druk laat toeneem het.
By die Zondereinde Platinummyn op Northam in Limpopo, is verskeie bedrywighede opgeskort nadat sowat seweduisend lede van die mynwerkersvakbond NUM gisteraand begin staak het. Sekuriteit is ook verskerp.
Die staking volg nadat onderhandelings oor salarisverhogings en werksomstandighede op 'n dooiepunt uitgeloop het.
Die vakbond weier om te sê wat die persentasie verhoging is wat hy eis, maar dit word op tussen 22% en 43% beraam.
Die myn bied volgens die vakbond 'n verhoging van 6,5% aan. 'n Woordvoerder van die NUM sê werkers het by die perseel opgedaag, maar het nie vir die nagskof ondergronds gegaan nie.
Intussen is Anglo American Platinum en Lonmin ook besig met salarisonderhandelings met vakbonde.
Werknemers van Amplats, wat lede is van die AMCU-vakbond is, het vroeër ten gunste van 'n staking gestem nadat samesprekings 'n dooiepunt bereik het.
Die vakbond het egter ingestem tot mediasie op regeringsvlak. – RSG
Skrywer Karin RoodtGepubliseer op 4 November 2013 Kategorieë Nuus, SakeSleutelwoord adjunk-president van die Reserwebank, Amcu, Daniel Mminele, inflasiekoers, inflasieverwagtings, NUM, salarisverhogings, Zondereinde Platinummyn